趙持志出先公文炳所藏蘆鴈
作者：許景衡
朝代：宋

paragraphs: 當年公子身通侯，錦衣玊食天上游。
騎龍日日朝北斗，豈識萬里江湖秋。
但聞人說蘆葦傍，枯荷翻倒風颼颼。
四天墨黑雪欲落，羣鴈上下聲咿呦。
坐嗟上界足官府，十年高閣空雙眸。
豈無詩句强模寫，曉夢不到寒江頭。
何人筆墨得能巧，活脱所見來神州。
高堂素壁試披拂，已覺身在蘆花洲。
嗟嗟江海人，兀兀一葉舟。
煙蓑雨笠不自好，風雪横來翻百憂。
豈知公子曾未見，縑素髣髴千金酬。
人生萬事適意耳，過眼起滅皆浮漚。
玉函置璧誇謹密，流落道路知誰收。
公子好畫豈云爾，要使萬物供冥搜。
至今好句在人口，泰華突兀黄河流。
嗟我後來亦作詩，辭慳意鄙勞雕鎪。
願起公子已死中，論詩觀畫一洗千古愁。